
RAPORT DE SPECIALITATE
privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru numirea membrilor Consiliului de Administrație al societății 

Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru numirea membrilor Consiliului de Administrație al societății;
Având în vedere Raportul pentru numirile finale în vederea ocupării posturilor vacante de membri în Consiliul de Administraţie la Societatea de Transport Public Timişoara S.A., cu nr. SC2022- 23082/19.09.2022, întocmit de către Comisia de selecţie;
Având în vedere Adresa Societăţii de Transport Public Timişoara S.A. nr. SC2022-22960/16.09.2022, prin care ne-au fost comunicate propuneri  privind criteriile de integritate şi categoriile indicatorilor cheie de performanţă pentru membrii Consiliului de Administraţie;
Având în vedere Hotărârea Consiliului Local nr. 86/2022 prin care a fost declanşată procedura de selecţie a membrilor Consiliului de Administraţie la Societatea de Transport Public Timişoara S.A;
Având în vedere Hotărârea Consiliului Local nr. 214/2022 privind aprobarea Planului de selecție - componenta inițială și a Scrisorii de așteptări pentru funcția de membru în Consiliul de Administrație la Societatea de Transport Public Timișoara S.A.;
Având în vedere Hotărârea Consiliului Local nr. 338/2022 privind aprobarea Planului de selecţie – componenta integrală, a Profilului personalizat al membrilor Consiliului de Administraţie și a Profilului Consiliului de Administrație pentru Societatea de Transport Public Timișoara S.A.;
Având în vedere Hotărârea Consiliului Local nr. 444/2021 privind numirea reprezentanților Municipiului Timișoara în Adunarea Generală a Acționarilor la întreprinderile publice la care este acționar unic, majoritar sau la care deține controlul;
Facem următoarele precizări: 
Având în vedere art. 3 pct.-ul 2 lit. b) din O.U.G. nr.  109/2011 privind guvernanţa corporativă a întreprinderilor publice, autoritatea publică tutelară are competenţa de a propune, în numele statului sau al unităţii administrativ-teritoriale, candidaţi pentru funcţiile de membri ai consiliului de administraţie.
De asemenea, potrivit art. 3 pct. 6 din OUG nr. 109/2011 autoritatea publică tutelară, are competenţa să stabilească criterii de integritate pentru membrii consiliului de administraţie şi să asigure înscrierea acestora în contractele de mandat.
În conformitate cu principiile generale privind stabilirea indicatorilor–cheie de performanţă prevăzuţi în Anexa 2 la H.G. nr. 722/2016 structurile de guvernanţă corporativă din cadrul fiecărei autorităţi publice tutelare propun conducerii acesteia ceea ce consideră a fi indicatorii financiari şi nefinanciari de performanţă potriviţi, în concordanţă cu interesele întreprinderii publice. Aceştia vor fi folosiţi ca bază de negociere pentru indicatorii de performanţă financiari şi nefinanciari rezultaţi din planul de administrare.
În temeiul art. 12 lit. b) din Anexa 1 din HG nr. 722/2016 pentru aprobarea Normelor metodologice de aplicare a unor prevederi din Ordonanţa de urgenţă a Guvernului nr. 109/2011 privind guvernanţa corporativă a întreprinderilor publice, Comisia de selecție, în cazul în care au fost contractate serviciile unui expert independent, realizează evaluarea finală a candidaților selectați în lista scurtă și face propuneri în vederea numirii pentru poziția de membri în consiliu, pe baza raportului privind numirile finale întocmit în acest scop.
În conformitate cu prevederile art . 44 alin. (7) și (9) lit. b) din HG nr. 722/2016, după finalizarea interviurilor, comisia de selecţie sau comitetul de nominalizare şi remunerare întocmeşte raportul pentru numirile finale, care include clasificarea candidaţilor cu motivarea acesteia.
Raportul se transmite la conducătorul autorităţii publice tutelare, în vederea mandatării reprezentanţilor în adunarea generală a acţionarilor, pentru propunerea de membri în consiliu, în cazul societăţilor.
În acest sens, Comisia de selecție constituită prin HCL nr. 64/2021, modificată prin HCL nr. 341/12.07.2022,  finalizând procedura de selecție pentru Consiliul de Administrație, a întocmit Raportul final nr. SC2022- 23082/19.09.2022 prin care propune numirea membrilor Consiliului de Administrație al Societății de Transport Public Timișoara S.A.
În conformitate cu prevederile art. 121 din Legea nr. 31/1990 privind societățile, republicată, cu modificările și completările ulterioare, acţionarii reprezentând întreg capitalul social vor putea, dacă nici unul dintre ei nu se opune, să ţină o adunare generală şi să ia orice hotărâre de competenţa adunării, fără respectarea formalităţilor cerute pentru convocarea ei.
În conformitate cu prevederile art. 125 din Legea nr. 31/1990 privind societățile, republicată, cu modificările și completările ulterioare, acţionarii pot participa şi vota în adunarea generală prin reprezentare, în baza unei împuterniciri acordate pentru respectiva adunare generală.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local.
Potrivit prevederilor art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi sau regii autonome, în condiţiile legii.
Având în vedere prevederile legale expuse în prezentul raport, apreciem că Proiectul de hotărâre privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru numirea membrilor Consiliului de Administrație al societății, îndeplinește condițiile pentru a fi supus dezbaterii și aprobării plenului consiliului local. 

